Jeg er en kvinde på 24 år med libanesiskpalæstinensisk baggrund. Vi er en stor familie på 7 børn, og jeg er den midterste. I mine teenageår virkede jeg altid glad, smilende og snakkesalig udadtil. Men noget andet var, hvad der skete derhjemme.

For tre år siden ændrede mit liv sig drastisk. Ud over at jeg forsøgte at være ung ligesom alle andre, fik jeg et forhold til en fyr med dansk baggrund, som jeg længe havde haft et godt øje til. Ligesom jeg havde løjet for at kunne sove ude eller feste, løj jeg om ham. Og ligesom med de øvrige løgne blev jeg afsløret af min familie. Men denne gang eskalerede konflikterne, og det hele endte med, at jeg sad helt alene på et lille værelse på et hemmeligt krisecenter.

I al den tid og længe før har jeg tiet om mit liv, men nu er tiden inde til at fortælle omverdenen min historie. Historien om, hvad der fik mig til at klatre ud ad mit vindue en vintermorgen for tre år siden, hvordan jeg følte mig nødsaget til at vende familien ryggen, og hvad det har fået af konsekvenser for mit liv.